Viskupič, Marián, poslanec NR SR (2022-09-27):
Pán predseda, ďakujem pekne za slovo. Kolegynky, kolegovia, ako som sľúbil, tak pokúsim sa teraz bližšie predstaviť detaily zákona, ktorý práve predkladáme. Zmena spôsobu výpočtu registračných poplatkov za motorové vozidlá sleduje zavedenie ekologického aspektu pri registrácii vozidiel a prináša zvýhodnenie novších vozidiel, teda takých, ktoré majú nižší vplyv na životné prostredie. Súčasný stav registračných poplatkov bol zavedený v roku 2016 a novelou a novelou teda zákona bol v položke č. 65 výpočet registračného poplatku doplnený o tabuľku č. 2 s koeficientom veku vozidla. Týmto spôsobom Slovensko zaviedlo výpočet registračného poplatku s parametrom, ktorý registračný poplatok zadefinoval ako formu majetkovej dane, teda bola závislá od veku vozidla. Podľa pravidiel musí majetková daň zohľadňovať hodnotu hnuteľného majetku, teda v tomto prípade vozidla, ktorá s rastúcim vekom klesá. Zvolený prístup spôsobil, že Slovensko takto zvýhodňuje dovoz a registráciu starých a teda menej, menej ekologických vozidiel a znevýhodňuje registráciu nových, teda ekologickejších vozidiel. Ako to je v Európe? Iba dve krajiny EÚ, teda Malta a Slovensko, uplatňujú pri výpočte parameter vek vozidla a teda formu majetkovej dane, a teda v súčasnej dobe 25 krajín Európskej únie má zavedený registračný poplatok ako formu vlastnosti výrobku, teda kombináciu ekologických parametrov, ako je napríklad CO2, hmotnosti vozidla, spotreby paliva a podobne, a teda nemajú nijako zavedený parameter majetkovej dane, teda vek vozidla. Predložený návrh zákona teda odstraňuje formu majetkovej dane, ruší sa koeficient veku vozidla a zavádzame výpočet registračného poplatku ako súčin výkonu, to bolo aj doteraz, a ekologického koeficientu vozidla, ktorý bude reprezentovaný emisnou normou. To známe euro niečo, od jedna po sedem. Namiesto tabuľky č. 2 v položke 65 zákona č. 145/1995 sa teda zavedie tabuľka ekologických parametrov vozidla previazaná na produkciu emisií CO2, teda známe emisné triedy vozidla. Len na bližšie vysvetlenie teda, výpočet poplatku zostáva na princípe súčinu dvoch parametrov a ktorým je teda výkon v kilowattoch a tento ekologický koeficient vozidla. Zmena teda umožní Slovensku, aby sme rovnako ako v ostatných členských štátoch Európskej únie, aby táto výška registračného poplatku motivovala ku kúpe ekologických vozidiel. Ale čo je tu tiež dôležité, tak sme nastavili tie parametre, že zároveň občania zaplatia na registračných poplatkoch približne o 32 mil. eur menej. Preto má teda zmena negatívny vplyv na rozpočet verejnej správy vo výške 32 mil. eur, ale teda zároveň to znamená, že 32 mil. eur zostane vo vreckách občanov. To znamená, zostanú im vyššie disponibilné zdroje. Len pre úplnosť, čo sa týka doterajších oslobodení pri registračnej dani, tak, samozrejme, či už pre vybrané vozidlá, alebo pre skupiny osôb, ako napríklad TZP, zostávajú, samozrejme, zachované všetky, všetky tieto výhody. Toľko teda ku negatívnemu vplyvu a teda ku registračnej dani, aby bola teda nižšia a spĺňala parametre ekologickosti. Zároveň vnímame, tak ako som povedal, že nevieme iba rušiť príjmy štátneho rozpočtu, musíme nájsť aj miesto, kde teda sa nejak príjmy rozpočtu zvýšia a zároveň teda aby sme splnili to, čo hovoríme, že tieto naše dvojičky budú rozpočtovo neutrálne. Takže jeden z týchto dôvodov, jednu z týchto možností sme našli v hazarde, čiže sledujúc tento záujem zvýšenia príjmov štátneho rozpočtu, je zrejmý priestor na zvýšenie sadzby odvodu z výťažku internetových hazardných hier. Asi všetci vnímame, že tento segment v posledných rokoch výrazne rástol. Súčasný mechanizmus výpočtu odvodu sa ukázal ako správny, preto navrhujeme zvýšenie sadzby bez zmeny štruktúry odvodov. Predpokladaný nárast príjmov pri zvýšení sadzby odvodu z 22 na 27 %, teda o 5 percentuálnych bodov, je približne 32 mil. ročne. Dôležité je, že nemení sa štruktúra odvodov, nie sú teda potrebné žiadne zásadné legislatívne zmeny, nie sú žiadne potrebné zmeny technológií, nezvyšuje sa ani administratívna náročnosť ani na strane úradu pre reguláciu hazardných hier, ani na strane samotných prevádzkovateľov hazardných hier. Rešpektujeme teda to, že tento segment, internetový segment výrazne rástol a dáva zmysel tuto urobiť zmeny. V neposlednom rade je nutné vziať do úvahy skutočnosť, že zdaňovanie internetových služieb je citlivou záležitosťou, zvýšenie každej dane vie spôsobiť problémy, nesprávnym, respektíve nadmerným zdaňovaním by sa zaťažili práve v Slovenskej republike licencované subjekty, ktoré tu platia dane. Vytvoril by sa tak zvýšený tlak zo strany nelegálnych prevádzkovateľov internetových hier, ktorí sa zdaňovaniu, hlavne v internetovom prostredí, dokážu efektívne vyhnúť. Preto je kľúčové, aby legálni prevádzkovatelia zostali konkurencieschopní a aby samotní hráči nezačali vyhľadávať internetové hry v zahraničí. Toto by mohlo mať dramaticky neželaný dopad práve na mieru daňových výnosov, keďže hráči by svoje finančné prostriedky presunuli z legálnej ekonomiky do čierneho trhu. Z uvedeného dôvodu zamýšľaný efekt zvýšenia príjmov štátneho rozpočtu je možné docieliť práve zvýšením samotnej sadzby odvodu o rozumnú mieru, považujeme tých 5 percentuálnych bodov za rozumnú mieru, avšak čo je dôležité, bez narušenia existujúcich mechanizmov výpočtu odvodu. Takto sa eliminujú zásadné riziká, ktoré by pri nesprávnom nastavení systému zdaňovania hazardu mohli spôsobiť presne opačný ako zamýšľaný efekt tejto právnej úpravy. Prijatie tohto zákona bude mať na prevádzkovateľov hazardných hier negatívny vplyv z pohľadu výšky ich zisku z prevádzky hazardných hier, avšak samotný systém z hľadiska transparentnosti a predikovateľnosti zostane zachovaný. Umožní prevádzkovateľom prichádzať s inovatívnymi riešeniami, tak aby zostali konkurencieschopní a aby nedochádzalo k odlivu hráčov do šedej zóny. Pretože odchod hráčov do šedej zóny by mal negatívny vplyv teda nielen na verejné financie, ale aj na zdravie hráčov a znížila by sa tiež miera prevencie pred legalizáciou príjmov z trestnej činnosti, pretože by boli vystavení online hazardu bez akejkoľvek kontroly a ochrany. Predložený návrh zákona striktne nevytvára žiadnu novú dodatočnú byrokraciu. Som presvedčený, že tak ako je zákon napísaný, tak ako ho navrhujeme, je prijateľný pre celé politické spektrum a, vážené kolegyne, kolegovia, veľmi vás chcem poprosiť o podporu tohto zákona. Budú z neho profitovať ľudia tejto krajiny. Ďakujem pekne.